《御书月朗风清楼扁》
明代·林大春

宸藻章云汉，星楼接太虚。千秋馀鸟迹，八体备麟书。

赏踰金笥重，恩同玉历初。虞薰时自至，汉璧夜长舒。

清袭兰宫外，光承桂殿馀。宁知丹凤使，重表卧龙居。

作者简介：（1523—1588）明广东潮阳人，字邦阳，一字井丹。嘉靖二十九年进士。授行人，累官浙江提学副使，致高拱私党于法，为言官论劾，罢官。有《井丹集》。